
  REPUBLIKA HRVATSKA
TRGOVAČKI SUD U RIJECI
      Rijeka, Zadarska 1 i 3
U    I M E    R E P U B L I K E     H R V A T S K E

R J E Š E N J E
	
	Trgovački sud u Rijeci, po sucu pojedincu Danieli Korlević, odlučujući o zahtjevu predlagatelja Financijska Agencija Regionalni centar: Rijeka, F. Kurelca 8, za provedbu skraćenog stečajnog postupka nad dužnikom trgovačkim društvom DDD APARTMANI d.o.o. za trgovinu i usluge Opatija, A. Štangera 19, OIB 33418541459, dana 04. svibnja 2016. godine

r i j e š i o    j e

	Obustavlja se skraćeni stečajni postupak nad dužnikom DDD APARTMANI d.o.o. za trgovinu i usluge Opatija, A. Štangera 19, OIB 33418541459.

Obrazloženje

Financijska agencija, Regionalni centar Rijeka podnijela je ovome sudu 30. listopada 2015. godine zahtjev za provedbu skraćenog stečajnog postupka nad dužnikom DDD APARTMANI d.o.o. za trgovinu i usluge Opatija, A. Štangera 19, OIB 33418541459 (dalje: dužnik) temeljem čl.429. Stečajnog zakona (NN 71/15, dalje: SZ-a). 
Temeljem odredbe čl.430. i 431. SZ-a, oglasom objavljenim na mrežnoj stranici e-Oglasne ploče suda pozvane su osobe ovlaštene za zastupanje dužnika po zakonu u roku od 15 dana od dana objave oglasa podnijeti sudu popis imovine i obveza na propisanom obrascu i pozvani vjerovnici dužnika u roku od 45 dana predložiti otvaranje stečajnog postupka i po pozivu suda predujmiti iznos potreban za namirenje troškova postupka. 
U zakonskom roku, dana 26. siječnja 2016. godine vjerovnik Sberbank d.d. Zagreb, Varšavska 9 (ranije Volksbank) podnio je ovome sudu prijedlog za otvaranje stečajnog postupka nad dužnikom. U prijedlogu je naveo da prema dužniku ima potraživanje u ukupnom iznosu 3.905.201,16 kn temeljem ovršne isprave Ugovora o kreditu broj 500847 kojega je vjerovnik sklopio dana 27. kolovoza 2007. godine s dužnikom kao korisnikom kredita i založnim  dužnikom i FINEX d.o.o. Slovenija, kao jamcem platcem. 
Prema izvodu iz poslovnih knjiga proizlazi da ukupni dospjeli dug po navedenom Ugovoru o kreditu i Aneksima ugovoru na dan 15. siječnja 2016. godine iznosi 3.905.201,16 kn. Radi osiguranja potraživanja vjerovnika, dana 27. kolovoza 2007. godine vjerovnik je s dužnikom sklopio Sporazum radi osiguranja novčane tražbine zasnivanjem založnog prava na nekretninama koje su upisane u zemljišnim knjigama, temeljem kojega je u zemljišnim knjigama uknjiženo pravo zaloga u korist vjerovnika. 
Dakle, dužnik je vlasnik nekretnina upisanih u zemljišnim knjigama Općinskog suda u Pagu, na kojima je u tijeku ovršni postupak koji se vodi pri Općinskom sudu u Zadru pod posl. brojem Ovr-2465/2015. Vjerovnik, ujedno i razlučni vjerovnik smatra, a imajući u vidu visinu potraživanja i tržišnu vrijednost nekretnina na kojima postoji razlučno pravo da neće biti u mogućnosti naplatiti svoju tražbinu osiguranu razlučnim pravom prodajom predmetnih nekretnina. 
Zaključkom od 15. travnja 2016. godine sud je pozvao vjerovnika uplatiti ukupan iznos od 11.000,00 kn za namirenje troškova stečajnog postupka, što je isti učinio 26. travnja 2016. godine.
Prema odredbi čl.433. SZ-a ako nisu ispunjene pretpostavke za istodobno otvaranje i zaključenje skraćenog stečajnog postupka u smislu odredbe čl.431. SZ-a sud će obustaviti skraćeni stečajni postupak i odgovarajućom primjenom općih odredaba stečajnog postupka donijeti rješenje o pokretanju prethodnog postupka, odnosno otvaranje stečajnog postupka. 
Slijedom navedenoga, valjalo je temeljem čl.433. SZ-a obustaviti skraćeni stečajni postupak budući nisu ispunjene pretpostavke za istodobno otvaranje i zaključenje stečajnog postupka nad dužnikom. 
Napominje se da će sud po pravomoćnosti ovoga rješenja odgovarajućom primjenom općih odredbi stečajnog postupka propisanih Stečajnim zakonom donijeti rješenje o pokretanju prethodnog postupka. 

U Rijeci, 04. svibnja 2016. godine
     Sudac
                                                                                                 Daniela Korlević

							
UPUTA O PRAVNOM LIJEKU:
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, u dva primjerka, u roku od osam dana od objave pismena na mrežnoj stranici e-Oglasne ploče sudova.
 


DNA:

- predlagatelju
- vjerovniku Sberbank d.d. Zagreb, po pun. OD Eterović & Šarac, Zagreb, Palmotićeva 68
- e-Oglasna ploča 

Kalendar, 05.6.2016. godine 

U Rijeci, 04.5.2016. godine

sudac
Daniela Korlević

